Ny Facebook-afsløring: Netflix og Spotify kunne se, skrive og slette Facebook-brugeres private beskeder

Facebook undtog over 150 firmaer fra deres almindelige privacy-regler, fordi de havde stemplet virksomhederne som partnere i en eller anden forstand.

Opdateret 20/12/2018 kl. 9:15 med en kommentar fra Netflix.

Spotify, Netflix og Canadas nationalbank havde adgang til at læse, skrive og slette Facebook-brugeres private beskeder. Amazon havde adgang til at få Facebook-brugeres navne og kontaktinformationer igennem deres Facebook-venner. Microsofts søgemaskine Bing kunne se navne på Facebook-brugeres venner uden deres tilladelse.

Det er kun få af de oplysninger, der er kommet frem i en ny Facebook-afsløring, som The New York Times står bag. De har fået fat i hundredevis af Facebook-dokumenter, som viser, at det sociale medie anså over 150 virksomheder for at være ‘business partners’ og derfor fritog dem fra deres almindelige privacy-regler. Det skriver Buzzfeed News.

Når en bruger loggede ind på Netflix eller Spotify og forbandt deres Facebook-profil med deres konto, fik virksomhederne adgang til personens private beskeder. En talsperson fra Facebook fortæller Buzzfeed News, at andre virksomheder nok også havde samme adgang, men understreger, at der på nuværende tidspunkt ikke er bevis for, at nogen har misbrugt data.

»Facebooks partnere får ikke lov til at ignorere folks privatindstillinger, og det er forkert at antyde, at de gør,« udtaler talspersonen til Buzzfeed News og tilføjer:

»Vi ved, at vi har et arbejde foran os med at genvinde folks tillid. At beskytte folks data kræver stærkere teams, bedre teknologi og klarere regler, og det er det, vi har været fokuseret på i det meste af 2018. Partnerskaber er et fokusområde, og som vi har sagt, er vi ved at nedtrappe de integrationspartnerskaber, der blev indgået for at hjælpe folk med at få adgang til Facebook.«

Facebook beskriver selv her, hvordan partnerskaberne fungerede, og hvorfor de overhovedet eksisterede.

Netflix har i en mail til Version2 understreget, at de på intet tidspunkt har brug deres adgang til brugeres private beskeder på Facebook, og at de heller aldrig har bedt om muligheden for at kunne gøre det.

»Igennem årene har vi på forskellige måder prøvet at gøre Netflix mere socialt. Et eksempel på dette var en feature vi søsatte i 2014, som gav medlemmer mulighed for at anbefale tv-serier og film til deres Facebook-venner via Messenger eller Netflix. Det blev aldrig populært, så vi lukkede featuren ned i 2015. På intet tidspunkt har vi tilgået folks private beskeder på Facebook eller bedt om muligheden for at gøre det,« skriver Netflix.